Żewġ timijiet ta' riċerkaturi rebħu bejniethom miljun u mitejn elf ewro li se jużawhom fir-riċerka tagħhom għall-kura u t-trattament tal-kanċer. Huma kienu fost għaxar proposti li tressqu biex jieħdu fondi mill-fondazzjoni Emanuele Cancer Research. Skont is-sistema Ewropea dwar l-informazzjoni tat-tixrid tal-kanċer, huwa stmat li f'Malta l-inċidenza tal-kanċer fl-2018 kienet ta' 2213-il persuna, filwaqt li 933 persuna mietu bih. B'dawn iċ-ċifri li iktar mal-bniedem ikompli jgħix fit-tul, iktar tiżdied l-inċidenza tal-kanċer, żewġ proġetti immirati għar-riċerka dwar il-kura tal-kanċer, rebħu bejniethom kważi miljun u tliet mitt elf ewro biex ikunu jistgħu jwettqu l-ħidma tagħhom. Il-proġetti huma mħaddma minn esperti u riċerkaturi fl-Università ta' Malta. L-għotjiet ingħataw mill-fondazzjoni Emanuele Cancer Research, imwaqqfa bejn il-Malta Trust Foundation, il-Fondazione Terzo Pilastrop Internazionale u l-Università ta' Malta. Ir-riċerkatur fil-qasam tal-kanċer, il-Professur Christian Scerri qal li proġetti bħal dawn huma importanti biex jinstabu l-każijiet ta' kanċer fi stadju bikri, wieħed jifhem it-tip ta' kanċer iktar malajr u jkun magħruf ukoll it-tip ta' trattament. "Waqt li jekk ikollok fondi minn fondazjonijiet u mill-pubbliku tkun tista' tagħmel riċerka iktar bażika li hemm bżonnha biex tifhem il-kundizzjoni tal-każ tal-kanċer kif inhu, għax once li tifimha tkun tista' ssib għalfejn ġie, għalxiex qed jitfaċċa l-kanċer u kif tista' ssib ukoll it-tip ta' trattament li jfejqu. Jiħifieri huwa importanti ħafna li jkollok fondi għax wara kollox din hi xi ħaġa li tista' taffettwa ħafna nies. Ma ninsewx li din hija ħaġa li taffettwa ħafna nies u skont statistika turi li 'l quddiem tista' tattakka wieħed minn kull żewġ persuni." Il-fondi se jmorru għar-riċerka li se jagħmlu żewġ timijiet ta' esperti – wieħed immexxi mill-Professur Godfrey Grech u ieħor immexxi mill-Professur Josanne Vassallo u Dr David Saliba. Iċ-chairperson tal-Fondazzjoni Emanuele Cancer Research, il-President Emeritus Marie-Louise Coleiro Preca qalet li dawn il-fondi huma l-ewwel parti minn total ta' żewġ miljun u nofs ewro li se jmorru biex jgħinu lir-riċerkaturi tal-Università ta' Malta, fil-ħidma tagħhom għall-kura u t-trattament tal-kanċer.